**Պատրիցիա Ռեջանի Մարտինելլի** (իտալ.՝ Patrizia Reggiani Martinelli, դեկտեմբերի 2, 1948(1948-12-02), Վինոլա, Մոդենա (գավառ), Էմիլիա Ռոմանիա, Իտալիա), իտալացի գործարար Մաուրիցիո Գուչիի այրին։ 1980-ականներին, նրա հետ ամուսնության ընթացքում, եղել է հարուստ բարձրաշխարհիկ հմայիչ կին և ազդեցիկ դիրք է ունեցել նորաձևության աշխարհում։ 1998 թվականի վերջին դատապարտվել է երկարատև ազատազրկման՝ ամուսնու պատվիրված սպանությունը կազմակերպելու համար։ Դատավարությունը գրավել է լայն հասարակության ուշադրությունը Իտալիայում։

Մաուրիցիո Գուչիի հետ հարաբերություններ
--------------------------------------

1973 թվականին Պատրիցիա Ռեջանին ամուսնացել է Մաուրիցիո Գուչիի հետ, որից ունեցել է երկու դուստր՝ Ալլեգրան և Ալեսանդրան։ 1985 թվականի մայիսի 2-ին՝ 12 տարվա ամուսնությունից հետո, Մաուրիցիոն թողել է Պատրիցիային հանուն մի երիտասարդ կնոջ՝ ասելով, որ պատրաստվում է մեկնել կարճ գործուղման։ Մաուրիցիոն այդպես էլ երբեք չի վերադարձել նրա մոտ։ 1991 թվականին Պատրիցիան և Մաուրիցիո Գուչին պաշտոնապես բաժանվել են։ Ամուսնալուծության վարույթի շրջանակներում Պատրիցիա Ռեջանին հասնում է նրան, որ նախկին ամուսինը իրեն վճարի տարեկան 500,000 ԱՄՆ դոլարին համարժեք ալիմենտ։ 1992 թվականին նրա մոտ ախտորոշվել է գլխուղեղի ուռուցք, որը հետագայում հեռացվել է՝ առանց որևէ բացասական հետևանքի։ 1995 թվականի մարտի 27-ին նրա նախկին ամուսինը գնդակահարվել է իր գրասենյակի դիմացի աստիճաններին` Պատրիցիայի կողմից վարձված մարդասպանի կողմից։

Դատավարություն
--------------

1997 թվականի հունվարի 31-ին Պատրիցիա Ռեջանին ձերբակալվել է, իսկ 1998 թվականին նա մեղավոր է ճանաչվել իր ամուսնու՝ Մաուրիցիո Գուչիի սպանությունը կազմակերպելու մեջ և դատապարտվել 29 տարվա ազատազրկման։ Դատավարությունը մեծ արձագանք է առաջացրել լրատվամիջոցներում, որտեղ նա ստացել է «Սև այրի» մականունը։ Նրա դուստրերը պայքարել են պատժաչափը փոփոխելու համար՝ պնդելով, որ ուղեղի ուռուցքը ազդել է նրա անհատականության վրա։ 2000 թվականին Միլանի վերաքննիչ դատարանը անփոփոխ է թողել դատավճիռը, բայց պատժաչափը կրճատել է մինչև 26 տարի։ Նույն թվականին Ռեջանին փորձել է ինքնասպան լինել՝ կախվելով լարից, բայց նրան հաջողվել է փրկել։

2011 թվականի հոկտեմբերին նրան առաջարկել են բաց բանտ տեղափոխել, բայց նա հրաժարվել է` ասելով. «Ես կյանքումս չեմ աշխատել և հաստատ չեմ պատրաստվում հիմա սկսել»։ Լավ վարքի համար Պատրիցիան վաղաժամ ազատ է արձակվել 2016 թվականի հոկտեմբերին՝ 18 տարի բանտարկությունից հետո։ 2017 թվականին նա Գուչիի կալվածքից ստացել է 900,000 ֆունտ ստեռլինգի չափով ռենտա։ Դա հնարավոր դարձավ 1993 թվականին ստորագրված համաձայնագրի շնորհիվ։ Դատարանը նաև որոշում է կայացրել նրան վերադարձնել ավելի քան 16 միլիոն ֆունտ ստեռլինգ, որպես բանտում գտնվելու ընթացքում ամուսնալուծության փոխհատուցում, որը գտնվում էր նրա երկու դուստրերի տիրապետման ներքո։ Նրանք բողոքարկել էին այդ որոշումը։

2019 թվականի նոյեմբերին հայտարարվել է «Գուչիի տունը» ֆիլմի նկարահանման մեկնարկի մասին, որի սյուժեն հիմնված է Ռեջանիի ամուսնության և Մաուրիցիոյի սպանության պատմության վրա։ Ֆիլմի ռեժիսորն է Ռիդլի Սքոթը, իսկ Պատրիցիա Ռեջանիի դերակատարը` Լեդի Գագան։

Ծանոթագրություններ
------------------

1. ↑
2. ↑  «Omicidio Gucci – Patrizia Reggiani, rinuncia alla semilibertà: "Non ho mai lavorato in vita mia"».
3. ↑  *Family Business on the Couch: A Psychological Perspective*. John Wiley and Sons. 2007. էջ 102. ISBN 978-0-470-51671-3.
4. ↑  Sara Gay Forden, *The House of Gucci: A Sensational Story of Murder, Madness, Glamour, and Greed*, HarperCollins 0-688-16313-0, 2001.
5. ↑  Stanley, Alessandra (1998 թ․ նոյեմբերի 4). «Former Wife Given 29 Years for Ordering Gucci Slaying». *The New York Times*..
6. ↑  «Investing Money » The Maurizio Gucci Story». *turtlemeat.com*. Արխիվացված է օրիգինալից 2021 թ․ հուլիսի 31-ին. Վերցված է 2021 թ․ մարտի 18-ին.
7. ↑  The Black Widow goes on trial *The New York Times* 20 May 1998
8. ↑  «Gucci 'black widow' wins retrial over hitman murder of husband». Արխիվացված է օրիգինալից 2012 թ․ սեպտեմբերի 10-ին. Վերցված է 2021 թ․ մարտի 18-ին.
9. ↑  «Wealthy Gucci Murderess Prefers Prison to Work».
10. 1 2 3 4 5 6  Squires, Nick (2017 թ․ փետրվարի 10). «Italy's 'Black Widow' Gucci heiress who ordered ex-husband's murder entitled to nearly £1 million a year from his estate». *The Telegraph* – via www.telegraph.co.uk.
11. ↑  «Lady Gaga, Ridley & Giannina Scott Team on Film About Assassination of Gucci Grandson Maurizio; Gaga to Play Convicted Ex-Wife Patrizia Reggiani». ноябрь 2019.

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database |
|  |
| Չափորոշչային վերահսկողություն | VIAF: 3873164842508713040008 · WorldCat VIAF: 3873164842508713040008 |

 |